Tarybos reglamentas (EEB) Nr. 3541/85
1985 m. gruodžio 12 d.
dėl prekių klasifikavimo Bendrojo muitų tarifo 27.03 A subpozicijoje
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1969 m. sausio 16 d. Tarybos reglamentą (EEB) Nr. 97/69 dėl priemonių, kurių reikia imtis, kad būtų vienodai taikoma Bendrojo muitų tarifo nomenklatūra [1], su paskutiniais pakeitimais, padarytais Reglamentu (EEB) Nr. 2055/84 [2], ypač į jo 3 straipsnį,
atsižvelgdama į Komisijos pasiūlymą,
kadangi, siekiant užtikrinti vienodą Bendrojo muitų tarifo nomenklatūros taikymą, reikia nustatyti nuostatas dėl durpių (kuriose ne mažiau kaip 75 % masės sudaro velėna) ir kitų medžiagų, tarp jų kalkių, smėlio, lapų puvenų, mergelio, mėšlo bei nedidelio kiekio kitų trąšų, kurių sudėtyje bendras kalio (išreikšto K2O), azoto ir fosforo (išreikšto P2O5) kiekis yra ne didesnis kaip 3 % masės, mišinių tarifinio klasifikavimo;
kadangi Bendrojo muitų tarifo Nr. 27.03 pozicijoje minimos durpės (įskaitant ir kraikines durpes), aglomeruotos ar neaglomeruotos; kadangi trąšos, išskyrus išvardytas Nr. 31.01-Nr. 31.04 pozicijose, yra klasifikuojamos Nr. 31.05 pozicijoje;
kadangi minėtųjų prekių dėl jų charakteristikų negalima laikyti Nr. 31.05 pozicijoje klasifikuojamomis prekėmis;
kadangi minėtosios prekės turi esminių Nr. 27.03 pozicijoje klasifikuojamų durpių savybių ir todėl turi būti klasifikuojamos šios pozicijos Nr. 27.03 A subpozicijoje;
kadangi Bendrojo muitų tarifo nomenklatūros komitetas nepareiškė savo sutikimo ir todėl Komisija negali patvirtinti nuostatų, kurias ji numatė šiuo klausimu, Reglamento (EEB) Nr. 97/69 3 straipsnyje nustatyta tvarka,
PRIĖMĖ ŠĮ REGLAMENTĄ:
1 straipsnis
Durpių (kuriose ne mažiau kaip 75 % masės sudaro velėna) ir kitų medžiagų, tarp jų mėšlo, kalkių, smėlio, lapų puvenų, mergelio bei nedidelio kiekio kitų trąšų, kurių sudėtyje bendras kalio (išreikšto K2O), azoto ir fosforo (išreikšto P2O5) kiekis yra ne didesnis kaip 3 % masės, mišiniai klasifikuojami bendrojo muitų tarifo subpozicijoje:
27.03
Durpės (įskaitant ir kraikines durpes), aglomeruotos ar neaglomeruotos:
A. Durpės.
2 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. gruodžio 12 d.